
הכנסת השמונה-עשרה
נוסח לא מתוקן

מושב רביעי
<פרוטוקול מס' 1069>
מישיבת ועדת הכספים
יום שני, א' באייר התשע"ב (1 במאי 2012), שעה 12:30
<סדר היום:>
<שינויים בתקציב לשנת 2012>
נכחו:

<חברי הוועדה:> 
משה גפני – היו"ר
פניה קירשנבאום

<מוזמנים:> 
	אמיר אדרי
	–
	אגף תקציבים, משרד האוצר

	אורי גבע
	–
	אגף תקציבים, משרד האוצר

	אסף וסרצוג
	–
	אגף תקציבים, משרד האוצר

	רועי כפיר
	–
	אגף תקציבים, משרד האוצר

	עמית סדן
	–
	אגף תקציבים, משרד האוצר

	אנסטסיה סורוקין
	–
	אגף תקציבים, משרד האוצר

	אמיר רשף
	–
	אגף תקציבים, משרד האוצר

	מיכל שינוול
	–
	אגף תקציבים, משרד האוצר

	זאב צוק-רם
	–
	ראש אגף חירום פנים ועורף, המועצה לביטחון לאומי

	שני שרביט
	–
	ר' מנהלת ההקמה של המטה הקיברנטי הלאומי, משרד ראש הממשלה

	יוליה טפר
	–
	מרכזת תקציבי משטרה, המשרד לביטחון פנים

	גלעד כהן
	–
	אגף תקציבים, משרד התחבורה, התשתיות הלאומיות והבטיחות בדרכים

	הרצל בן-יהושע
	–
	אגף תקציבים, משרד התחבורה , התשתיות הלאומיות והבטיחות בדרכים

	דוד שטיינמץ
	–
	מנהל תחום תקציבים, משרד התעשייה, המסחר והתעסוקה

	לידיה לזנס
	–
	סגנית המדען הראשי, משרד התעשייה, המסחר והתעסוקה

	אריאל לוין
	–
	סמנכ"ל במשרד השיכון והבינוי

	אלון זסק
	–
	המשרד להגנת הסביבה

	עמי צדיק
	–
	ממ"מ, הכנסת


<מנהל הוועדה:>
טמיר כהן
<רשם פרלמנטרי:>
ירון קוונשטוק
<שינויים בתקציב לשנת 2012>
<היו"ר משה גפני:>
אני מחדש את הישיבה. אני עובר לסעיף האחרון בסדר היום: שינויים בתקציב לשנת 2012. אני חוזר למספר פנייה לוועדה 8990, שזה הנושא של מערך הכבאות. הגשתי רוויזיה על ההעברות הללו מפני שכל החלטת הממשלה שהיתה בעניין הזה – שהיתה החלטה נכונה, בעקבות הלקחים של מה שהיה ובעקבות האירועים שהיו לצערנו הרב, לרכז את הכול תחת קורת גג אחת, שזה צריך להיות במשרד לביטחון פנים – התברר לנו בוועדה בדיון לגבי השינויים הללו ש-25 כבאיות עוברות למשרד לפיקוד העורף.
<זאב צוק-רם:>
לפיקוד העורף, לא למשרד. פיקוד העורף זה גוף צבאי. 

<היו"ר משה גפני:>
כן, אבל היה משרד של מתן וילנאי. 

<זאב צוק-רם:>
יש משרד להגנת העורף, ופיקוד העורף זה גוף צבאי.

<היו"ר משה גפני:>
אוקיי, זה לא משנה. על כל פנים זה עובר לפיקוד העורף, ואני טענתי בבקשה שלי לרוויזיה שזה מנוגד לכל היגיון, מנוגד גם להחלטה, ומנוגד לכל התפיסה הזאת. הרי מגיעים אנשי מילואים והם הולכים לאייש את הכבאיות, אז זה היה צריך להיות במקום אחד. בבקשה, הסברת לי בטלפון, וביקשתי שתסביר את זה לוועדה, ואם אכן הוועדה תשתכנע וגם אני אשתכנע, אסיר את הרוויזיה ואז ההעברות תאושרנה.
<זאב צוק-רם:>
השם הוא צוק-רם זאב, והתפקיד הוא סגן ראש המל"ל. החלטת הממשלה שדנה בעניין הזה – 2699 – מינואר 2011 קבעה באמת בחלקה את מה שאמרת לגבי מערך כיבוי האש האזרחי, והמשיכה בהחלטת ממשלה, וקבעה שהממשלה רואה צורך להקים מערך כיבוי צבאי בפיקוד העורף. אני אומר את זה בכוונה ומדגיש פיקוד העורף כי פיקוד העורף הרי עוסק במהותו בנושאים האזרחיים, כמו שאנחנו קוראים לזה: החזית האזרחית.

ממשלת ישראל הקצתה לטובת העניין 50,000,000 שקל, ש-25, כפי שציינת, הם ברוויזיה. פיקוד העורף מחזיק כ-1,500 כבאים בשירות מילואים על מנת שיוכלו לתגבר את המערך האזרחי במידת הצורך, שאותם 1,500 כבאים יהיה להם ציוד שיוכלו לעסוק בכיבוי שריפות על מנת לתגבר ולעזור, כפי שהיה אגב בשריפה בכרמל, אבל אז לא היה להם את הציוד, הם רוכשים את הכבאיות האלה.

ובנוסף כדי שזה יהיה באמת מכפיל כוח רציני פיקוד העורף קונה כבאיות שהן דואליות. גם שיוכלו לשמש לטובת כיבוי שריפות כסיוע למערכת האזרחית, וגם שישמשו ככלי טיהור לאירועים לא קונבנציונליים במצבי חירום. 
<היו"ר משה גפני:>
הכבאיות בנויות בצורה כזאת?
<זאב צוק-רם:>
בנויות, כן.

<היו"ר משה גפני:>
את זה לא ידעו להסביר לנו אז.

<זאב צוק-רם:>
כבאיות שאופיינו במיוחד לצורך העניין הזה הן כבאיות דואליות. 
<היו"ר משה גפני:>
זאת אומרת בהבהרה הזאת אנחנו מדברים על רכישת כבאיות שיהיו בפיקוד העורף, ישמשו לשני דברים מקבילים: בעתות חירום ישמשו לטיהור בהתקפה לא קונבנציונלית או פיגוע לא קונבנציונלי וגם מכפיל כוח בשעה שיש צורך בתגבור שריפה שהיא תגבור של הגורם האזרחי.
<זאב צוק-רם:>
נכון. ובנוסף לזה, כתוצאה מהעניין הזה, לפיקוד העורף יש שני גדודים סדירים שחלקם הוסבו מקצועית על-ידי מערך הכבאות האזרחי לשמש ככבאים שיוכלו לתפעל, כי הרי ידוע לכולנו שאי אפשר כל רגע לגייס אנשי מילואים. ובנוסף הם מקבלים בטווח הזמן הקרוב עוד שני גדודים, כך שיהיו להם ארבעה גדודים סדירים על מנת שיוכלו לאייש את אותן כבאיות. לכן, כפי שציינתי, אל"ף יש לזה חשיבות מבצעית מרובה, בי"ת זה מכפיל כוח גם לעתות חרום.

<היו"ר משה גפני:>
תודה. חברת הכנסת פאינה קירשנבאום, את רוצה לשאול. 

<פניה קירשנבאום:>
אני עדיין לא הבנתי. החלטנו שהכול יושב בביטחון פנים. למה צריך להקים גדודים בפיקוד העורף?
<היו"ר משה גפני:>
הוא הסביר.

<פניה קירשנבאום:>
לא. אם מילואים אז שיאמנו במילואים וישתמשו בציוד של מערך הכיבוי. ואם הוא רוצה לקנות מכונות שהן פועלות והן דואליות, אז שמהתקציב של משרד הביטחון יקנו את המטהרים האלה. מה צריך להפוך את זה לכיבוי בשביל לקנות את הסיפור הזה?
<היו"ר משה גפני:>
על זה הגשתי את הרוויזיה, אבל הוא הסביר לי. בבקשה, תענה לשאלה שלה. 

<זאב צוק-רם:>
אני אסביר לך שוב. אנשי המילואים של פיקוד העורף, מה שאנחנו קוראים בעגה הצבאית: הכבאים הכתומים, בגלל צבע הכומתה, מתגברים את המערך הסדיר על ציודו. בנוסף לזה קבעה ממשלת ישראל – ולטעמי בצדק – שהם חייבים כוח נוסף לתגבור עם כוח אדם סביר שזמין כל ימות השנה כל שעות היממה, כי בזה נתקלנו לצערנו באירוע שהיה בשריפה. כדי שהכבאיות האלה לא תשבנה ותהיינה מוכנות אך ורק לכיבוי אש, הסבו אותן, ובצדק, גם לנושא טיהור נפצעים.
<פניה קירשנבאום:>
כיבוי שריפות יש אצלנו פעם ב – אבל טיהור יש אצלנו זה כל יום שני וחמישי. 
<זאב צוק-רם:>
לא אמרתי את זה. אגב זה נותן מענה גם לאירועים של חומרים מסוכנים, שקורים אצלנו כמעט יום ביומו למרות שחלק מהאנשים כאן לא מכיר ולא נחשף. לכן אני אומר שזה באמת נדרש, וזה מכפיל כוח רציני.
<פניה קירשנבאום:>
זה צריך להיות מבוצע מתקציב משרד הביטחון. 

<היו"ר משה גפני:>
זה הולך מתקציב משרד הביטחון. זה לא הולך מהמשרד לביטחון פנים.

<פניה קירשנבאום:>
זה תוספת לתקציב של משרד הביטחון?

<היו"ר משה גפני:>
כן.

<פניה קירשנבאום:>
איפה הנושא הזה שדיברנו קודם, כשהיה פה יובל שטייניץ?

<היו"ר משה גפני:>
אלה החלטות ממשלה להוסיף להם כסף.
<פניה קירשנבאום:>
הוספנו 7 מיליארד שקל.

<היו"ר משה גפני:>
לא קשור.

<פניה קירשנבאום:>
שום דבר לא קשור. כל דבר שאנחנו מוסיפים למשרד הביטחון לא קשור למה שכבר העברנו. זה בור שחור כזה, וכל פעם צץ משהו אחר.
<היו"ר משה גפני:>
פאינה, זה לא המקרה. זה מהרזרבה שמעבירים את זה לפיקוד העורף בעקבות החלטות הממשלה, שאגב השר לביטחון פנים היה שותף לזה.

<זאב צוק-רם:>
נכון.

<היו"ר משה גפני:>
אני התנגדתי. זאת אומרת אני עצרתי את זה תקופה ארוכה עד שהוא הסביר לי. על כל פנים אני מסיר את הרוויזיה וממילא זה מאושר. יש לך עוד שתי פניות. אתה יודע מה? אני אלך לפי הסדר. אתה ממהר לאיזשהו מקום? לא. כדאי שתשב פה, תראה איך עובר פה כסף. 

אני הולך לחוברת הראשונה, מספר פניה לוועדה 113. משרד הבריאות.
<רועי כפיר:>
הפנייה נועדה להעביר כספים – לתקצב גם הרשאה וגם הוצאה – כספים שיעברו מהאפוטרופוס הכללי למימון בניית מחלקות שיקום לקשישים בכמה מוסדות, חלקם ממשלתיים, חלקם "כללית", "הדסה", לפי תוכנית של משרד הבריאות. מקור הכספים מעיזבון של משפחת אלנברג. 
<היו"ר משה גפני:>
למה זה עובר דווקא ל"שיבא", "נהריה", "הדסה", "ברזילי", "בית לווינשטיין" ו"העמק"? 

<רועי כפיר:>
זה עניין שנמשך כמה שנים, כולל עתירות משפטיות, לאיזה מוסדות יגיע הכסף. בסוף משרד הבריאות הגיע לסיכום עם שאר הגורמים שזאת תהיה ההקצאה. אלה המחלקות ואלה סדרי העדיפויות. הסכומים, אני יכול לפרט כמה הולך לכל מוסד. חלק מהפרויקטים כבר החלו, חלק ממש יושבים ומחכים שיגיע הכסף כדי שיהיה אפשר להתחיל. 
<היו"ר משה גפני:>
עבור מה זה?
<רועי כפיר:>
בנייה של מחלקות שיקום. אלה חולים קשישים שהיום שוכבים במחלקות פנימיות עמוסות, והמדיניות היא להוציא אותם למוסדות מתמחים.

<היו"ר משה גפני:>
אז אני לא מבין, אבל יש עוד בתי-חולים שיש בהם את המקרים האלה. מה הם יגידו?
<רועי כפיר:>
שוב, אנחנו לא היינו מעורבים בתהליך הזה.

<היו"ר משה גפני:>
אנחנו זה משרד האוצר?

<רועי כפיר:>
משרד האוצר לא היה מעורב.

<היו"ר משה גפני:>
בסדר, אז תלך ותביא את מי שכן מעורב בזה.

<רועי כפיר:>
אם צריך הבהרות ממשרד הבריאות.

<היו"ר משה גפני:>
לא, אני שואל אותך. יבוא בית-החולים "איכילוב" ויגיד: אצלי במחלקות הפנימיות שוכבים אנשים סיעודיים. למה אני לא מקבל?
<רועי כפיר:>
בתי-החולים השונים הגישו את התוכניות שלהם והבקשות שלהם. אני לא יודע אם "איכילוב" בכלל הגיש, לצורך הדוגמה. 
<היו"ר משה גפני:>
בסדר, אז מי שכן הגיש. בתי-חולים לא רוצים שיהיה להם - - - 

<רועי כפיר:>
לאגף הגריאטרי של משרד הבריאות יש איזושהי תמונת מצב של הפריסה, גם של מחלקות שיקום, גם של האוכלוסייה בכל אזור. מעת לעת הם מאשרים, מכוונים את ההיצע למקומות שהם חושבים שצריך. אנחנו לאחרונה, אני מזכיר לך, במקביל להסכם עם האחיות, גם עשינו תוכנית עם הקופות ועם המשרד לפתוח עוד מחלקות שיקום למונשמים בעוד הרבה מקומות.
<היו"ר משה גפני:>
הבנתי. אני רוצה לדעת אם יש בתי-חולים נוספים שהגישו בקשות ולא קיבלו פה.
<רועי כפיר:>
בשביל זה אני צריך להביא הנה את משרד הבריאות.

<היו"ר משה גפני:>
אוקיי. מי בעד אישור הפנייה, ירים את ידו? מי נגד? אין. מי נמנע? אין.
הצבעה

בעד אישור פנייה 113 – פה אחד
הפנייה אושרה.
<היו"ר משה גפני:>
הפנייה אושרה. אני מגיש רוויזיה, ואני מבקש שתביא לי פרטים. אני מעריך שיש בתי-חולים רבים שמעוניינים בזה גם, ואני רוצה לדעת איך זה נעשה, בגלל שאחרת זה לא שוויוני, ואז אני אדון על הרוויזיה.
<רועי כפיר:>
בסדר גמור.

<היו"ר משה גפני:>
מספר פנייה לוועדה 131.
<מיכל שינוול:>
כן. מיכל שינוול, רפרנטית הגנת סביבה. הפנייה נועדה להעברת תקציב למשרד להגנת הסביבה למימון פרויקטים שונים: פרויקטים להפחתת פליטת גזי חממה מתוקף החלטת ממשלה בנושא, פרויקט שיקום נחל הקישון – גם הממשלה קיבלה החלטה לשקם את הנחל וזו הקצאת התקציב הראשונה – ופיתוח פארק "אריאל שרון", התקצוב של החלטת הממשלה שהתקבלה בשנה שעברה.
<היו"ר משה גפני:>
אוקיי. מי בעד אישור הפנייה ירים את ידו? מי נגד? אין. מי נמנע? אין.

הצבעה

בעד פנייה 131– פה אחד
הפנייה אושרה.
<היו"ר משה גפני:>
הפנייה אושרה.
132, 133.
<מיכל שינוול:>
הפנייה הזו מטרתה העברת תקציב לרשות הטבע והגנים לכמה נושאים: לתקצוב תוכנית אב למחשוב של הרשות; הפנייה גם מבצעת שינויים פנימיים בתקציב הרשות ומתאימה את התקציב לתוכנית העבודה של הרשות.
<היו"ר משה גפני:>
לא הבנתי כלום, חוץ מזה שיש תוכניות ברשות ושמשנים ברשות. מה משנים? מה עושים?
<מיכל שינוול:>
יש תוכנית מחשוב ברשות.

<היו"ר משה גפני:>
מה זה תוכנית מחשוב?

<מיכל שינוול:>
כל האגפים של הרשות היום עובדים בנפרד, עם מערכות שונות.
<היו"ר משה גפני:>
כמה עולה המחשוב?

<מיכל שינוול:>
סך הכול התוכנית עולה כ-40,000,000 שקלים, חלק ממומן על-ידי הרשות עצמה וחלק ממומן על-ידי הממשלה. 

<היו"ר משה גפני:>
ומה אנחנו מעבירים פה?

<מיכל שינוול:>
הפנייה הזאת מעבירה 4,500,000 שקלים לתוכנית.

<היו"ר משה גפני:>
מה זה התאמת התקציב לתוכנית העבודה של הרשות?

<מיכל שינוול:>
הרשות פועלת על פי תוכנית חמש-שנתית, 2013-2009, ובשל שינויים שנעשו בבסיס התקציב של 2012 נדרשנו להתאים את התקציב לאותה תוכנית שאושרה.
<היו"ר משה גפני:>
טוב. מי בעד אישור הפניות ירים את ידו? מי נגד? אין. מי נמנע? אין.

הצבעה

בעד אישור פניות 132, 133 – פה אחד
הפניות אושרו.
<היו"ר משה גפני:>
הפניות אושרו. 
136.
<דוד שטיינמץ:>
הפנייה נועדה לתוספת תקציב עבור החלפת מכשירי התייצבומט בשירות התעסוקה. 

<היו"ר משה גפני:>
מה זה המכשירים האלה?

<דוד שטיינמץ:>
זה מכשיר ביומטרי שמשמש להתייצבות דורשי עבודה בלשכות.
<היו"ר משה גפני:>
מה זה?

<פניה קירשנבאום:>
במקום שהם יתייצבו אצל פקידים הם יכולים לעבור את ההתייצבות במכונה, ויש זיהוי ביומטרי.

<דוד שטיינמץ:>
נכון, הוא קולט את זה.
<היו"ר משה גפני:>
בשביל מה אתם צריכים כסף?

<דוד שטיינמץ:>
כי המכשירים האלה מאוד ישנים, הם כבר למעלה משמונה שנים, יש בהם הרבה תקלות ומחליפים אותם על מנת לשפר את השירות.
<היו"ר משה גפני:>
בן-אדם מגיע ללשכת התעסוקה, ומה הוא עושה? שם אצבע? 

<דוד שטיינמץ:>
כן. ויש בזה הרבה תקלות. בנוסף לכך יש כאן גם תקציב לתפעול השוטף של שירות התעסוקה, שכולל נושא של התפעול והאחזקה, דואר וטלפונים, שירותי ניקיון ושיפוץ לשכות תעסוקה.

כמו כן יש פה תקצוב של כ-16,000,000 שקל עבור הקמת שני מרכזי הכוון ייעודיים לאוכלוסייה הערבית - - 
<היו"ר משה גפני:>
מה זאת ההחלטה הזאת?

<דוד שטיינמץ:>
- - לתמרה וסכנין, בהתאם להחלטת הממשלה. ההחלטה הזאת באה, נדמה לי, בעקבות ועדת טרכטנברג, להרחיב את מרכזי ההכוון לאוכלוסייה הערבית.
<היו"ר משה גפני:>
מה טרכטנברג בעניין?
<דוד שטיינמץ:>
יש החלטת ממשלה. 

<היו"ר משה גפני:>
בעקבות מה? בעקבות טרכטנברג? הוא אמר לעשות מרכזי הכוון לערבים?

<דוד שטיינמץ:>
נדמה לי שיש לו שמה.
<היו"ר משה גפני:>
מה זאת החלטת הממשלה הזאת? מה הם רוצים?
<דוד שטיינמץ:>
החלטת הממשלה הזאת אומרת להקים שני מרכזי הכוון ייעודיים.

<היו"ר משה גפני:>
למה צריך החלטת ממשלה? יש החלטה שצריך לעודד את האוכלוסייה הערבית לצאת לעבודה.
<דוד שטיינמץ:>
אז זאת ההחלטה.

<היו"ר משה גפני:>
זאת החלטת הממשלה? אז נראה מה יש בהחלטת הממשלה, אולי יש עוד דברים שצריך לעשות.
<דוד שטיינמץ:>
הנה, יש לי אותה.
<היו"ר משה גפני:>
תראה לי את ההחלטה. יש שם עוד אוכלוסיות שהממשלה רוצה לעודד אותם שייצאו לעבוד? או שרק את הערבים, לרבות הדרוזים והצ'רקסים.
<דוד שטיינמץ:>
יש גם עוד אוכלוסיות.

<היו"ר משה גפני:>
מה איתם?
<דוד שטיינמץ:>
זה בטיפול שלנו בנושא הזה. 
<היו"ר משה גפני:>
בזה אתם לא מטפלים? למה צריך החלטת ממשלה?

<דוד שטיינמץ:>
אני לא יודע.

<היו"ר משה גפני:>
אני רוצה הסבר. אני תומך בהעברה הזאת, אבל אני לא מבין את החלטת הממשלה. יש קבוצת אוכלוסיות שהממשלה רוצה לעודד אותם, גם במרכזי הכוון וגם שייצאו לעבודה. מה ההחלטה הזאת? ולמה התקציב רק על זה? טוב, אתה לא יודע לענות לי. 
מה זה הקמת מרכז "רשות מקדמת תעסוקה" בדימונה?
<דוד שטיינמץ:>
זה גם מרכז הכוון ותעסוקה לאוכלוסייה שבדימונה, בארד ועוד. יש לנו איזה שמונה מרכזי הכוון בכל הארץ. הוספנו עוד מרכז הכוון אחד.
<היו"ר משה גפני:>
תגיד לי, יש מרכז הכוון בציבור החרדי?
<דוד שטיינמץ:>
אני חושב שיש.

<היו"ר משה גפני:>
איפה?

<דוד שטיינמץ:>
לא זוכר, אני יכול לבדוק.

<היו"ר משה גפני:>
יכול להיות שהממשלה אומרת שקרים, כשהיא אומרת שהיא רוצה לעודד את החרדים לצאת לעבודה, והיא בעצם לא דואגת להם?
מי בעד אישור הפניה, ירים את ידו? מי נגד? אין. מי נמנע? אין.
<פניה קירשנבאום:>
אז איך אתה בעד, אחרי שאתה אומר דברים כאלה?

הצבעה

בעד אישור פנייה 136 – פה אחד
הפנייה אושרה.

<היו"ר משה גפני:>
הפניה אושרה ואני מגיש רוויזיה. אם יתברר שכל השאלות ששאלתי הן לא נכונות, והממשלה לא משקרת, ובאמת היא טהורה וברת לבב, אז אני אסיר את הרוויזיה. אני רוצה הסברים.
<דוד שטיינמץ:>
הסבר למה?

<היו"ר משה גפני:>
אני רוצה הסבר מה זה החלטת הממשלה הזאת. את מי הם רוצים לעודד? מה שהם אומרים שהם רוצים לעודד אוכלוסיות, גם שר האוצר אמר פה קודם. אני רוצה לדעת מה זה. אני רוצה לדעת אם יש מרכזי הכוון, שלא יגידו שחרדים לא רוצים לצאת לעבודה. אני מייצג את הציבור החרדי, אני רוצה שחרדים ייצאו לעבודה. למה הממשלה לא עושה כלום? לא, לא נורא, רק הסבר.
<דוד שטיינמץ:>
יש תקציב לחרדים. אין לי את זה פה.
<היו"ר משה גפני:>
אין בעיה. אז למה צריך את הפנייה המיוחדת הזאת? העברנו פה 100,000,000 שקל. את אקבל תשובות לשאלות שלי, אסיר את הרוויזיה. תודה. 

אנחנו עוברים לפנייה הבאה. 138.
<אורי גבע:>
הפנייה הזאת נועדה לתקצוב מערכות מחשוב בבתי-הדין הרבניים לשני נושאים: חלק אחד זה מערכת שיר"ה, שהיא המערכת הכללית של בתי-הדין הרבניים והיא המערכת המקבילה למערכת בתי-המשפט, מאפשרת את כל מה שדיברנו עליו בעבר, להתחבר מרחוק וכיוצא בזה; והחלק השני זה נושא של קיום פסקי-דין של גירושים. עבר התיקון לחוק בתי-הדין הרבניים לפני חודש-חודשיים, ונדרש שדרוג, תיקון קטן במערכת, על מנת ליישם את התיקון הזה. דיברנו על זה בשנה שעברה.
<היו"ר משה גפני:>
מי בעד אישור הפנייה ירים את ידו? מי נגד? אין. מי נמנע? אין.

הצבעה

בעד אישור פנייה 138 – פה אחד
הפנייה אושרה.
<היו"ר משה גפני:>
הפנייה אושרה.
144, 145.
<אנסטסיה סורוקין:>
זו פנייה שנועדה לתגבר את תקציב הפיתוח של המשטרה בסך של 179,000 ש"ח. כמו כן התקציב הרגיל של המשטרה, בסך 4,703,000 ש"ח בגין הקמה ותפעול של נקודת משטרה בהר הזיתים.
<היו"ר משה גפני:>
מה זה נקודת המשטרה בהר הזיתים?
<אנסטסיה סורוקין:>
זאת תחנה חדשה.
<היו"ר משה גפני:>
מקימים שמה נקודת משטרה?

<אנסטסיה סורוקין:>
כן.

<היו"ר משה גפני:>
מתי?

<אנסטסיה סורוקין:>
הוקמה כבר.
<היו"ר משה גפני:>
אין פה משהו של השב"ס?

<אנסטסיה סורוקין:>
פה לא.
<היו"ר משה גפני:>
מאה אחוז. יש בהמשך?

<אנסטסיה סורוקין:>
כן, יש חלק מהפניות שקשורות.

<היו"ר משה גפני:>
טוב, נגיע לזה. מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 144, 145 – פה אחד
הפניות אושרו.
<היו"ר משה גפני:>
הפניות אושרו.
146, 147.
<אנסטסיה סורוקין:>
הפנייה נועדה לתגבר את אגף החקירות של המשטרה בסך של 7,616,000 - - -

<היו"ר משה גפני:>
תקרבי בבקשה את המיקרופון. לא שמעתי. למה זה מיועד?

<אנסטסיה סורוקין:>
אגף חקירות של המשטרה. 4,616,000 ש"ח. 

<היו"ר משה גפני:>
את מי יש לחקור היום? מי בחקירות? לא חשוב, נו הלאה.

<אנסטסיה סורוקין:>
ו-25 תקני כוח אדם לשיפור היכולת בלחימה - - - 

<היו"ר משה גפני:>
זאת אומרת, צריך עוד חוקרים? יש נחקרים?

<אנסטסיה סורוקין:>
כן.

<היו"ר משה גפני:>
זה צווארון לבן?

<אנסטסיה סורוקין:>
אני לא יודעת.
<קריאה:>
כן. בין היתר.

<היו"ר משה גפני:>
תבררי. מי בעד אישור הפניות ירים את ידו? מי נגד? אין. מי נמנע? אין.

הצבעה

בעד אישור פניות 146, 147 – פה אחד
הפניות אושרו. 

<היו"ר משה גפני:>
הפניות אושרו. אין פה שב"ס, נכון?

<אנסטסיה סורוקין:>
פה לא.

<היו"ר משה גפני:>
טוב. 148.
<דוד שטיינמץ:>
מדובר פה בתקצוב של כ-20,000,000 שקל בהרשאה להתחייב עבור מפעלים שעוברים ממרכז הארץ לאזור התעשייה המרחבי נ.ע.מ.
<היו"ר משה גפני:>
זאת פנייה טובה. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 148 – פה אחד
הפנייה אושרה.
<היו"ר משה גפני:>
הפנייה אושרה.
149, 150. מי זה? אין אף אחד? 151.
<מיכל שינוול:>
פנייה 151 נועדה לתקצוב הוצאה מותנית המיועדת לצורך שיקום החי והצומח בכרמל. זה בביצוע של רשות הטבע והגנים, בעקבות החלטת ממשלה בנושא.
<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 151 – פה אחד
הפנייה אושרה.

<היו"ר משה גפני:>
הפנייה אושרה.
153.
<אנסטסיה סורוקין:>
הפנייה נועדה להסדרת בסיס תקציב מערך הכבאות לשנת 2012, על פי הפירוט הבא: 60,000,000 ש"ח בגין תוספת 278 כבאים חדשים, 33,000,000 ש"ח בגין רכישת חומרים מעכבי בעירה, 17,000,000 מיליוני ש"ח בגין החזקת ותפעול נציבות הכבאות, 12,000,000 ש"ח בגין רכישת כבאיות חדשות וציוד חדש, 4,000,000 ש"ח בגין בניית תחנות חדשות והרחבת תחנות קיימות. 
<היו"ר משה גפני:>
זה הכול מהרזרבה?
<אנסטסיה סורוקין:>
זה הכול מהרזרבה שניתנה בהחלטת ממשלה 2699.
<היו"ר משה גפני:>
לא חשוב, עזבי את החלטת הממשלה, אבל כל הכסף מגיע פה מהרזרבה.

<אנסטסיה סורוקין:>
כן. 

<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 153 – פה אחד
הפנייה אושרה.
<היו"ר משה גפני:>
הפנייה אושרה. 
154.
<אריאל לוין:>
הפנייה מיועדת לתקצוב של הרשאה להתחייב לתכנון ופיתוח לעתודות קרקע להגדלת ההרשאה להתחייב בהוצאה מותנית בהכנסה.

<היו"ר משה גפני:>
איזה עתודות קרקע? בכל הארץ?

<אריאל לוין:>
כל הארץ. סעיף ארצי. וגם לקידום הפיתוח של יישוב נווה-ים, יישוב המפונים, 50,000,000 שקל בהרשאה להתחייב, גם הוא הכנסה מותנית בהכנסה.
<היו"ר משה גפני:>
מה זה העברה של 100,000,000 שקל לבנייה כפרית?
<אריאל לוין:>
אלה שינוים בתקנות. בתחילת השנה שמו חלק מההרשאה להתחייב ברזרבה בסעיפי ההתנתקות, ועכשיו יש חלוקה שלהם לתקנות.
<היו"ר משה גפני:>
אני רואה שמחריש ומרהט יורד כסף. בפרויקטים מיוחדים יורד כסף. 

<אריאל לוין:>
כן, כי בינתיים לא מופעל, חריש עדיין לא יצא. 

<היו"ר משה גפני:>
למה?

<אריאל לוין:>
כי לא מוכן.

<היו"ר משה גפני:>
למה? מה הסיבה?

<אריאל לוין:>
אין אישור של הוועדות המקומיות להתחיל לפתח.
<היו"ר משה גפני:>
למה? הרי אין פתרון דיור, הרי זה מה שהעלה פה קודם חבר הכנסת וקנין. יש בעיות עם הנושא של הדיור. למה חריש לא מתפתח? אנחנו מדברים כבר על שנים. מה זה, משרד הפנים לא נותן אישורים?
<אריאל לוין:>
יותר אני חושב ועדות ה - - -
<היו"ר משה גפני:>
אני יודע ששמה בחריש אישרו כבר את הכול, הכול מסודר.

<אריאל לוין:>
עדיין זה לא מוכן.

<היו"ר משה גפני:>
אבל למה? מה, אנשים שותים תה? מה הסיבה?

<אריאל לוין:>
היו התנגדויות של המועצה.

<היו"ר משה גפני:>
בסדר, היו התנגדויות, ישבו ודנו על זה, וקיבלו החלטה, והיה בג"ץ, והכול סודר.

<אריאל לוין:>
- - - אתה צודק, זה לא נגמר. זה נסחב ארבע שנים.

<היו"ר משה גפני:>
מישהו יכול לתת לי הסבר למה זה לא מתקדם. למה?

<אריאל לוין:>
אני יודע באופן כללי. אתה רוצה הסבר ספציפי?

<היו"ר משה גפני:>
בטח שאני רוצה הסבר. אני לא מבין. מדברים על מצוקת דיור, מדובר על מחירים אסטרונומיים, מדובר על תהליך שנמשך כבר שנים, מדובר על זה שמבחינת הוועדה המקומית, מבחינת התכנון, מבחינת משרד השיכון – הכול בסדר. איפה זה תקוע? מה זה, אנשים לא עושים את עבודתם? בגלל בירוקרטיה? או שיש בעיות אחרות? אני רוצה לדעת תשובה. מה אתה מציע לי לעשות? אני אעשה אותו דבר כמו קודם. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 154 – פה אחד
הפנייה אושרה.

<היו"ר משה גפני:>
הפנייה אושרה, אני מגיש רוויזיה. אני רוצה תשובות על חריש. תגידו משרד הפנים? תגידו משרד הפנים. תגידו מי? ראש הממשלה? ראש הממשלה. שנדע למי לא להצביע בבחירות. לא אני, אני לא חשוב, אבל שהציבור יידע למי לא להצביע. אומר ראש הממשלה, אומר שר האוצר, אומר שר הפנים, אומר שר השיכון, כולם אומרים שזו בעיה לאומית, והנה תקוע. מורידים כסף. לא אאשר את זה. לא אסיר את הרוויזיה עד שלא אקבל הסבר מניח את הדעת.
<אריאל לוין:>
בסדר, תקבל תשובה מפורטת.
<היו"ר משה גפני:>
הולכים ומפחיתים כסף.
155.

<עמית סדן:>

הפנייה נועדה לתקצב תוספת של 2,000,000 ש"ח לרזרבת שר הפנים בהתאם לסיכום בין משרדי הפנים והאוצר.
<היו"ר משה גפני:>
תיכף נחזור לזה.
156, 157.

<אנסטסיה סורוקין:>
הפנייה נועדה לתגבור תקציב הפיתוח של המשטרה ולביצוע שינויים פנימיים בתקציב המשטרה לשם העצמת יחידות יס"מ וימ"ר ירושלים, שעיקרן תגבור קרן בלאי רכב בסך של 2,622,000 ש"ח, תגבור תקציב האמרכלות של המשטרה בסך של 1,954,000 ש"ח, ותגבור תקציב הפיתוח בסך של 2,096,000 ש"ח.

<היו"ר משה גפני:>
אוקיי. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פניות 156, 157 – פה אחד
הפניות אושרו.

<היו"ר משה גפני:>
הפנייה אושרה. 
158, 159. 
אגב, לגבי ה-2,000,000, יש לך הסבר? אני אצביע אחר כך.
<עמית סדן:>
זה בהתאם לסיכום בין המשרדים, חלק מזה כנראה יגיע לנתיבות, למיטב הבנתי, אבל בגדול זה לפי הקריטריונים של - - -
<היו"ר משה גפני:>
הבנתי. בסדר, אצביע על זה אחר כך.
158, 159.
<אנסטסיה סורוקין:>
הפנייה נועדה לתגבור התקציב השוטף של המשטרה בסך של 45,000,000 ש"ח, ותקציב הפיתוח של המשטרה בסך של 5,000,000 ש"ח.

<היו"ר משה גפני:>
עבור מה הכסף?

<אנסטסיה סורוקין:>
זה כסף לתגבור התקציב. בגלל כל מיני הפחתות רוחביות התקציב של המשטרה נפגע מאוד.
<היו"ר משה גפני:>
למה? אני רואה שמורידים את זה מהשב"ס.
<אנסטסיה סורוקין:>
מורידים את זה מהשב"ס כי פרויקט אחד בשב"ס מתעכב.

<היו"ר משה גפני:>
איזה פרויקט?

<אנסטסיה סורוקין:>
מסתננים. הבנייה של הפרויקט מתעכבת.
<היו"ר משה גפני:>
לאן מעבירים את זה?

<אנסטסיה סורוקין:>
לתקציב הפיתוח ולתקציב השוטף של המשטרה. מעבירים את זה לקניות, לאמרכלות, להחזקת הבית, שזה אמרכלות רגילה, לתקציב שוטף רגיל.
<היו"ר משה גפני:>
הבנתי. מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 158, 159 – פה אחד
הפניות אושרו.
<היו"ר משה גפני:>
הפניות אושרו.
160.
<אנסטסיה סורוקין:>
הפנייה נועדה לבצע שינויים פנימיים בתקציבי המשטרה והשב"ס לשם תגבור תקציבי השכר והגמלאות של הגופים בסך של 140,000,000 ש"ח.
<היו"ר משה גפני:>
איזה גמלאות?

<אנסטסיה סורוקין:>
של המשטרה ושל השב"ס.
<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 160 – פה אחד
הפנייה אושרה. 

<היו"ר משה גפני:>
הפנייה אושרה.
161.
<הרצל בן-יהושע:>
<
מדובר פה בנמל חדרה. בנמל מופעלות גוררות שמכניסות את האוניות שמגיעות לנמל וקושרות אותן למזחים. אחד הנתבים אמור לפרוש לפנסיה בתחילת שנת 2013. כדי שנתב יוכל לקשור את האוניות צריך להיות לו ניסיון בקשירה של 150 אוניות. אנחנו מבקשים לעשות חפיפה עם הנתב הקיים כדי שהנתב המחליף יוכל להיכנס.>
<היו"ר משה גפני:>
<אז צריך כסף כפול בגלל שיש שני אנשים שיעבדו בתור נתב?>
<הרצל בן-יהושע:>
יש שם 150,000, אבל נמל חדרה זה תקציב סגור, ואנחנו לוקחים את זה מהרזרבה של נמל חדרה. בסך הכול מה שאנחנו מבקשים לאשר פה זה את חודשי העבודה.

<עמי צדיק:>
אני יכול לשאול שאלה?

<היו"ר משה גפני:>
כן.

<עמי צדיק:>
הנתב שפורש בשנת 2013 זה דבר שהיה ידוע מזמן. מדוע בתקציב המקורי לא ניתן מענה לצורך הזה, וצריך שינוי תקציבי בשביל זה?
<הרצל בן-יהושע:>
יש פה איזשהו אולי מחדלון קטן, אבל את חודשי העבודה התחלנו להכניס עכשיו.

<היו"ר משה גפני:>
אוקיי. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 161 – פה אחד
הפנייה אושרה.
<היו"ר משה גפני:>
הפנייה אושרה.
162, 163.

<אנסטסיה סורוקין:>
הפנייה נועדה לתקצב סך של 50,000,000 ש"ח עבור מיגון מוסדות החינוך.
<היו"ר משה גפני:>
זה גם אתה, מה שעכשיו יש בפנייה הזאת?

<אנסטסיה סורוקין:>
כן.

<היו"ר משה גפני:>
זה מה שדיברת איתי. יש פה שתי פניות נוספות, זאת אומרת זאת ועוד אחת.

<זאב צוק-רם:>
יש עוד.

<היו"ר משה גפני:>
יש עוד? שלישית?

<אנסטסיה סורוקין:>
כן, יש עוד שלישית.
<היו"ר משה גפני:>
יש שלוש סך הכול.

<זאב צוק-רם:>
נכון.

<אנסטסיה סורוקין:>
זה מיגון מוסדות החינוך בטווח של 15-7 קילומטר בעוטף עזה.
<היו"ר משה גפני:>
עד איזה ישוב זה מגיע?

<זאב צוק-רם:>
15-7 מגיע עד פאתי אשקלון.
<היו"ר משה גפני:>
אשקלון בפנים?

<זאב צוק-רם:>
כן.

<היו"ר משה גפני:>
תמגנו את מוסדות החינוך באשקלון עכשיו? עם הפנייה הזאת?
<זאב צוק-רם:>
בוודאי.
<אנסטסיה סורוקין:>
מיגון חלקי, כן.
<היו"ר משה גפני:>
רגע, אני רוצה תשובה ברורה. היו לנו דיונים על זה. בכסף הזה ממגנים את מוסדות החינוך באשקלון?
<אנסטסיה סורוקין:>
כן.

<היו"ר משה גפני:>
אז למה אמרת חלקי? מה זה חלקי?

<זאב צוק-רם:>
המיגון הוא חלקי.
<אנסטסיה סורוקין:>
של כל מוסדות החינוך.

<היו"ר משה גפני:>
כלומר? מה זה מיגון חלקי?

<זאב צוק-רם:>
לתת מענה הכי טוב שאנחנו יכולים בסכום הזה על מנת למגן את מוסדות החינוך בטווחים האלה.
<היו"ר משה גפני:>
זאת אומרת, מוסדות החינוך באשקלון ימוגנו במיגון חלקי. מה זה מיגון חלקי? הייתי בשדרות, כמו כולנו. ראינו מה זה מיגון. ראינו לפני זה מה היה, שהיתה באמת בעיה.

<פניה קירשנבאום:>
קודם לא היה כלום, עכשיו שני קירות מיגנו, שניים במנה הבאה. זה מיגון חלקי.
<היו"ר משה גפני:>
הם לא אומרים את זה. הם אומרים שכל מוסדות החינוך ימוגנו אבל במיגון חלקי. אני שואל מה זה מיגון חלקי. מה פירוש המלה הזאת? זה כמו שאומרת חברת הכנסת פאינה קירשנבאום? שני קירות כן ושני קירות לא?
<זאב צוק-רם:>
לא, מיגון חלקי פירושו לתת למשל ממ"דים בתוך מוסדות החינוך על מנת שבהינתן התראה, הילדים יוכלו להיכנס לתוך הממ"ד. זה מיגון חלקי. לא בונים עכשיו את כל הבית מחדש.
<היו"ר משה גפני:>
כן, הבנתי. אתם שמים את הממ"דים האלה. 

<זאב צוק-רם:>
נכון מאוד.

<פניה קירשנבאום:>
הבטונדות האלה?

<היו"ר משה גפני:>
כן. שזה גם לא היה.

<זאב צוק-רם:>
ודאי.

<היו"ר משה גפני:>
אוקיי. מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 162, 163 – פה אחד
הפניות אושרו.

<היו"ר משה גפני:>
הפניות אושרו.
164, 165. אוקיי, עוברים לחוברת הבאה. 
אמרת שהפנייה הזאת זה על נתיבות אתה חושב? רזרבת השר?
<עמית סדן:>
כן.

<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

 הצבעה
בעד אישור פנייה 155 – פה אחד
הפנייה אושרה.

<היו"ר משה גפני:>
הפנייה אושרה.
<טמיר כהן:>
פנייה 155.
<היו"ר משה גפני:>
152. הפטור מאגרת טלוויזיה לגמלאים בהתאם להסכם הקואליציוני עם מפלגת ישראל ביתנו. מי מציג את זה? כולכם נגד ישראל ביתנו? אין רפרנט.
167, 168. אין.
171-169.

<אנסטסיה סורוקין:>
זו הפנייה השלישית של פיקוד העורף.

<היו"ר משה גפני:>
אה, כן.

<אנסטסיה סורוקין:>
הפנייה נועדה לביצוע תגבור תקציב הוצאות חירום אזרחיות בסך של 16,897,000 ש"ח, שעיקרם 10,000,000 ש"ח בגין סגירת פערים במערך הצפירה.
<היו"ר משה גפני:>
מה זה סגירת פערים במערך הצפירה?
<זאב צוק-רם:>
אנחנו הרי בונים שכונות חדשות, אזורי תעשייה חדשים, ונוצרים פערים במתקני הצפירה.
<היו"ר משה גפני:>
שלא שומעים אותם.

<זאב צוק-רם:>
בדיוק.
<היו"ר משה גפני:>
אז אתם צריכים להגדיל את הטווח, זאת אומרת לשים עוד.
<פניה קירשנבאום:>
למה זה לא תוקצב בתקציב?
<היו"ר משה גפני:>
אני מתאר לעצמי, מכיוון שאז זה עוד לא היה. למה זה לא תוקצב?

<זאב צוק-רם:>
זה השלמה למאה אחוז.
<היו"ר משה גפני:>
כן, אבל היא שואלת למה זה לא תוקצב בתקציב. לא ידעתם כשהוכן התקציב? לא, ודאי שלא. זה היה לפני שנה וחצי.

<אנסטסיה סורוקין:>
לא ידענו.

<פניה קירשנבאום:>
לגבי ההעברה הקודמת. אנחנו בהסכם הקואליציוני דאגנו שכל הגמלאים יהיו פטורים מתשלום של אגרת רדיו וטלוויזיה. אבל רשות השידור לא סופגת את זה אלא משרד האוצר מחזיר לה את העלות. אז אני לא יודעת למה הם לא הגיעו. רוצה, אל תצביע.
<היו"ר משה גפני:>
אבל אני לא יכול בלי לפרט. גם יש פה פנייה על יתומים. 

<פניה קירשנבאום:>
בסדר. אם לא שלחו, זאת בעיה שלהם.

<היו"ר משה גפני:>
כן, זה לא בסדר. 
מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 171-169 – פה אחד
הפניות אושרו.

<היו"ר משה גפני:>
הפניות אושרו.
172.
<אמיר רשף:>
הפנייה נועדה לבצע שינויים בתקציב רשות מקרקעי ישראל לפי צרכי המשרד. עיקר השינויים: תקציב של 16,000,000 בהרשאה להתחייב עבור בינוי הקריה המחוזית בנצרת; תקציב של 58,000,000 לניהול ואחזקת נכסי רשות הפיתוח; תקציב של 201,000,000 עבור פיתוח באמצעות חברות ברשויות המקומיות ותכנון תשתיות לשכונות מגורים, אזורי תעשייה חדשים, אזורי תיירות וכדומה; תקציב של 44,000,000 ש"ח עבור פינויים כלכליים; תקציב של 100,000,000 ש"ח בהרשאה להתחייב לתכנון ופיתוח ברשות להסדרת הבדואים בנגב.
<היו"ר משה גפני:>
מי בעד אישור הפניה, ירים את ידו? מי נגד? אין. מי נמנע? אין.

הצבעה

בעד אישור פנייה 172 – פה אחד

הפנייה אושרה.
<היו"ר משה גפני:>
הפנייה אושרה.
175-173.

<אנסטסיה סורוקין:>
הפנייה נועדה לתגבור תקציב תיאום פעולות הממשלה בשטחים בסך של 13,358,000 ש"ח, וסך של כ-14,123,000 ש"ח בהוצאה מותנית בהכנסה. עיקרי השינויים זה 13,000,000 ש"ח עבור כיסוי תשלומי הגמלאות לתקני קבע במטה ובמנהל האזרחי, כמעט 14,000,000 ש"ח בהוצאה מותנית בהכנסה עבור תגבור פעילות במנהל האזרחי באזור יהודה ושומרון.
<היו"ר משה גפני:>
היה תקציב שהועבר כדי לפצות את אלה שנפגעו כתוצאה מההקפאה, ופנו אלי כמה פעמים ואמרו שיש ויכוח בתוך משרד הביטחון, עדיין לא משלמים את הפיצויים.
<אנסטסיה סורוקין:>
זה לא קשור למנהל האזרחי, אני לא יודעת מה הולך במשרד הביטחון בנושא הזה.
<היו"ר משה גפני:>
זה לא קשור למנהל האזרחי?

<אנסטסיה סורוקין:>
משרד הביטחון מעביר את הפיצוי, לא המנהל האזרחי.
<היו"ר משה גפני:>
טוב. מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 175-173 – פה אחד
הפניות אושרו.
<היו"ר משה גפני:>
הפניות אושרו . חבר הכנסת אורי אריאל ביקש על זה רוויזיה, ואני מבקש באותה הזדמנות גם, אם תוכלי לברר לי למה לא משלמים את זה.
176, 177.
<אנסטסיה סורוקין:>
הפניה נועדה לתגבר את תקציב המשטרה בסך של 27,000,000 ש"ח, וזאת העברה מסעיף 07, שזה התקציב השוטף, לתקציב הפיתוח, עבור שיקום מבנים ושיפור סביבת העבודה.

<היו"ר משה גפני:>
איזה מבנים?

<אנסטסיה סורוקין:>
מבנים רגילים של המשטרה, שדורשים עכשיו שיפוץ, ואנחנו משחררים להם כספים מהתקציב השוטף, שזה הכסף שמיועד לדמי שימוש בנכסי המדינה.

<היו"ר משה גפני:>
זה לא שב"ס?

<אנסטסיה סורוקין:>
לא.
<היו"ר משה גפני:>
מי בעד אישור הפניות, ירים את ידו? מי נגד? אין. מי נמנע? אין.

הצבעה

בעד אישור פניות 176, 177 – פה אחד
הפניות אושרו.
<היו"ר משה גפני:>
הפניות אושרו. לא תביאו פנייה של איזה שב"ס? 
178.
<אורי גבע:>
הפנייה נועדה לתקצוב כ-5,000,000 שקל בתקציב פיתוח המחשוב של בתי-המשפט, בהתאם לביצועים בפועל הצפויים השנה.

<היו"ר משה גפני:>
מה? על מה אנחנו מדברים?

<אורי גבע:>
על סעיף 53.
<היו"ר משה גפני:>
אתה יכול לחזור עוד הפעם בבקשה? אני לא הבנתי. אנחנו מדברים על פנייה 178.

<אורי גבע:>
כן.

<היו"ר משה גפני:>
מה אתה מסביר?

<אורי גבע:>
הפנייה הזאת מתגברת את תקציב המחשוב של בתי-המשפט.
<היו"ר משה גפני:>
רגע, חסר לי פה משהו. יש בפנייה הזאת הפחתה של 29,000,000 ומשהו מבינוי בתי-המשפט.

<אורי גבע:>
אנחנו מעבירים כסף מזומן לתשלום השנה לספקים בהתאם להתקשרויות.
<היו"ר משה גפני:>
יש פה הפחתה בבינוי בתי-המשפט לרזרבה. זה מה שאתם מבקשים?

<אורי גבע:>
לא, אנחנו עושים שני תהליכים באותה פנייה. הראשון מעביר מזומן מהרזרבה – 4,800,000 – אל תקנת הביצוע.
<היו"ר משה גפני:>
אין לי את זה. זה הדף שיש. אני לא רואה משהו אחר.
<אורי גבע:>
בעמודת ההוצאה. עמוד 22. 

<היו"ר משה גפני:>
כמה עובר למחשוב?

<אורי גבע:>
הנה, יש לך את זה פה. אתה לוקח מפה לכאן, עושה את הפעולה ההפוכה מכאן לפה.

<היו"ר משה גפני:>
אז למה אתה מוריד 29,000,000 ומעביר 4,800,000.
<אורי גבע:>
כי ההרשאה להתחייב נועדה בעצם בשביל לחתום התקשרויות ארוכות טווח. הנהלת בתי-משפט לא נדרשת לזה כרגע, אז הם צריכים את המזומן כדי לשלם לספקים השנה, בעקבות הרשאות שניתנו בשנים קודמות.
<היו"ר משה גפני:>
הבנתי. בתי-הדין הרבניים לא צריכים את זה?

<אורי גבע:>
לא, אין קשר.
<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 178 – פה אחד
הפנייה אושרה. 

<היו"ר משה גפני:>
הפנייה אושרה.
179.
<אורי גבע:>
הפנייה הזו נועדה לתקצוב המטה הקיברנטי הלאומי שהוקם לאחרונה.
<היו"ר משה גפני:>
למה הוא צריך את הכסף?

<אורי גבע:>
מדובר פה בתקציב שרובו הולך לתקציב תפעול.

<היו"ר משה גפני:>
תפעול של מה?

<אורי גבע:>
של המטה.
<היו"ר משה גפני:>
מה המטה עושה עם 12,000,000 שקל?

<אורי גבע:>
יש לו תוכנית עבודה שמתגבשת בימים האלה, לאחר שהתקבלה החלטת ממשלה בנושא בשנה שעברה.

<היו"ר משה גפני:>
מי יושב שם?

<שני שרביט:>
אם אפשר, אני אסביר. אני ראש מנהלת ההקמה של מטה הסייבר הלאומי. 
<היו"ר משה גפני:>
את עובדת של משרד ראש הממשלה?

<שני שרביט:>
כן. התקציב הזה נועד לשני עיקרי פעולה. החלק הראשון זה תקציב תפעול, שמטרתו גם לשלם משכורות וגם לייצר תשתיות, גם ממוחשבות וגם פיסיות-אבטחתיות, לגוף שהוא מסווג ולכן נדרש לזה. החלק השני הוא התחלתו של תקציב הפעילות של המטה, שבחלקו הולך לנתיבים מסווגים מבחינת פעילות, ובחלקו להעלאת המודעות הציבורית בקמפיין הסברה.
<היו"ר משה גפני:>
טוב. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 179 – פה אחד
הפנייה אושרה.
<היו"ר משה גפני:>
הפנייה אושרה.
180, 181. 
<אמיר אדרי:>
הפנייה נועדה להעביר סך של 3,500,000 שקלים עבור העסקת יועצים במכרז אשלים. מכרז אשלים זה מכרז לייצור חשמל באמצעות אנרגיה סולרית. 
<היו"ר משה גפני:>
אבל כבר העברתם יועצים?
<אמיר אדרי:>
לא, אנחנו מתבלבלים פה עם יועצים אחרים. אלה יועצים עבור מכרז אשלים.
<היו"ר משה גפני:>
איך מעסיקים אותם, בחוזה מיוחד? לוקחים אותם לתקן? מה זה היועצים האלה, זה חברות?

<אמיר אדרי:>
כן, אלה חברות חיצוניות שמייעצות לנו בתחום הפיננסי, בתחום המשפטי, וגם יועצים סטטוטוריים שיודעים להגדיר כיצד המתקן צריך להיות מוקם.
<היו"ר משה גפני:>
למה זה משרד האוצר? למה זה לא משרד האנרגיה?

<אמיר אדרי:>
משרד האוצר אחראי על המכרז הזה. משרד האנרגיה שותפים אתנו במכרז, הם חברים.
<היו"ר משה גפני:>
אבל למה זה לא משרד האנרגיה? מה אתם עוסקים באנרגיה?
<אמיר אדרי:>
יש אגף החשב הכללי במשרד האוצר, יש לו מחלקה שעוסקת בכל מיני מכרזי B.O.T..
<היו"ר משה גפני:>
אז למה בכלל צריך את המשרד הזה?

<אמיר אדרי:>
מה הייעוד של משרד האנרגיה? יש לו תפקידים אחרים.

<היו"ר משה גפני:>
מה למשל?

<אמיר אדרי:>
הוא רגולטור בתחום האנרגיה. במנהל חשמל, לצורך העניין, הוא בודק כל מיני תוכניות שקשורות.
<היו"ר משה גפני:>
אבל למה הוא לא עושה? הרי הוא הגוף הייעודי, הוא המקצועי.

<אמיר אדרי:>
הרבה מאוד פרויקטים נעשים בשיטת מכרזים במשרד האוצר, והמשרד המקצועי חבר.
<היו"ר משה גפני:>
טוב, לא הבנתי. מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פניות 180, 181 – פה אחד
הפניות אושרו.
<היו"ר משה גפני:>
הפנייה אושרה. אני מגיש רוויזיה. אני רוצה להבין בשביל מה צריך את המשרד הזה. 
182.
<אנסטסיה סורוקין:>
הפנייה נועדה לתגבר את יחידת "צור", שזו יחידה שמטפלת בעברייני מין, בסך של 1,950,000 ש"ח וחמישה תקני כוח אדם, בהתאם לסיכום הקיים בין המשרדים.
<היו"ר משה גפני:>
מה התקציב שעומד לרשותם? את לא שב"ס, נכון? 
<אנסטסיה סורוקין:>
אני הרפרנטית.

<היו"ר משה גפני:>
אני רוצה שנציב השב"ס יבוא לפה להסביר את זה.
183, 184.
<אנסטסיה סורוקין:>
הפנייה נועדה לתקצוב סך של 5,500,000 ש"ח בהוצאה ותקצוב הרשאה להתחייב בסך של 2,500,000 עבור תקציב שוטף של כוח אדם בתחום המחשוב ותחזוקת פרויקטים.
<היו"ר משה גפני:>
נציב השב"ס. אני רוצה שהוא יבוא לתאר את - - -
<אנסטסיה סורוקין:>
זה משרד, זה לאו דווקא משטרה.

<היו"ר משה גפני:>
כן, אבל זה נציבות שירות בתי הסוהר.

<אנסטסיה סורוקין:>
יש פה גם וגם. טוב.

<היו"ר משה גפני:>
בסדר. אנחנו נזמין אותו, הוא יתאר את כל המערכת הזאת בשב"ס, אז הוא יסביר גם את הפניות האלה. אני פשוט רוצה שהמדינה תהיה מסודרת, זאת אומרת שהכול יתנהל באופן מסודר, הכול ילך דרך הנהלים. ואני לא רוצה לאשר דברים שאני לא יודע בדיוק, הרי זה התפקיד שלי, אני צריך לדעת בדיוק מה השב"ס עושה, והאינסטנציה הכי גבוהה זה נציב השב"ס. הכול יתנהל מסודר, לגמרי.
190-188, 193.
<לידיה לזנס:>
לידיה לזנס, לשכת המדען הראשי. מדובר על סיכום עם אגף תקציבים לתוספת של 100,000,000 שקל עבור לשכת המדען הראשי. עיקרה של התוספת היא במימון תקציב שנמצא בחסר בהסכם הבינלאומי עם האיחוד האירופי, בהיקף של למעלה מ-90,000,000 שקל, ועוד הסכם בינלאומי נוסף עם CERN, מאיץ החלקיקים. שאר הפניות זה הסטות פנימיות בין התקנות התקציביות, שעיקרן מימון החלטות ממשלה לתחליפי נפט לתחבורה, תוכנית בעלי צרכים מיוחדים ותוכנית "מימד" בשיתוף פעולה עם משרד הביטחון.
<היו"ר משה גפני:>
מאה אחוז. מי בעד אישור הפניות, ירים את ידו? מי נגד? אין. מי נמנע? אין. 

הצבעה

בעד אישור פניות 190-188, 193 – פה אחד
הפניות אושרו.

<היו"ר משה גפני:>
הסברת כל כך טוב שהפניות אושרו פה אחד.

<לידיה לזנס:>
אני מודה לך.

<היו"ר משה גפני:>

191, 192.
<אנסטסיה סורוקין:>
הפנייה נועדה לתגבור תקציב הפיתוח של המשטרה בסך של 4,000,000 ש"ח, לשם העברה לעיריית בית-שמש, ששם מוקם מרכז הדרכה של המשטרה.
<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פניות 191,192 – פה אחד
הפניות אושרו. 

<היו"ר משה גפני:>
הפנייה אושרה.
194.
<אנסטסיה סורוקין:>
ביקשו ממני להעביר את הפנייה הזאת. זאת פנייה לטובת פרויקטים בתחום העיוורון ונפגעות תקיפה מינית.
<היו"ר משה גפני:>
מי בעד אישור הפנייה, ירים את ידו? מי נגד? אין. מי נמנע? אין.

הצבעה

בעד אישור פנייה 194 – פה אחד
הפנייה אושרה.
<היו"ר משה גפני:>
הפנייה אושרה.
196, 197.
<אנסטסיה סורוקין:>
הפנייה נועדה להעברת תחום כלי ירייה ממשרד הפנים למשרד לביטחון פנים, וזה בהתאם להחלטת הממשלה.
<היו"ר משה גפני:>
מי בעד אישור הפניות, ירים את ידו? מי נגד? אין.

הצבעה

בעד אישור פניות 196, 197 – פה אחד
הפניות אושרו. 

<היו"ר משה גפני:>
הפניות אושרו.

תודה רבה. הישיבה נעולה.

<הישיבה ננעלה בשעה 13:24.>
